**DĖL 2023 METŲ PASKELBIMO PILIETINIO AKTYVUMO ROKIŠKIO RAJONO SAVIVALDYBĖJE METAIS**

2023 m. sausio 27 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos Seimo 2022 m. gegužės 24 d. rezoliucija Nr. XIV-1126 „Dėl 2023 metais minėtinų svarbių datų, įvykių ir asmenybių sukakčių“, Rokiškio rajono savivaldybės taryba nusprendžia:

1. Paskelbti 2023 metus pilietinio aktyvumo Rokiškio rajono savivaldybėje metais.

2. Kultūros, švietimo, sporto, jaunimo, sveikatinimo ir socialinės politikos sričių projektų finansavimo iš Rokiškio rajono savivaldybės biudžeto 2023 metų konkursų sąlygose, nekeičiant susijusių tvarkos aprašų, skirti papildomą balą ar procentą, lygų 1/10 didžiausios galimos vertinimo sumos, kai projekte:

2.1. įamžinamos Rokiškio rajono savivaldybėje pilietinio aktyvumo srityje veikusių asmenybių ir/arba organizacijų jubiliejinės sukaktys;

2.2. įgyvendinama pilietinio aktyvumo veikla Rokiškio rajono savivaldybėje, įtraukianti gausias (300 ir daugiau) tikslines grupes.

3. 2 punkte nurodytas sąlygas taikyti konkursuose, kurie skelbiami po 2023 m. vasario 1 d., o projektai baigiami įgyvendinti iki 2023 m. gruodžio 31 d.

4. Skelbti šį sprendimą Teisės aktų registre.

Šis sprendimas per vieną mėnesį gali būti skundžiamas Lietuvos administracinių ginčų komisijos Panevėžio apygardos skyriui adresu Respublikos g. 62, Panevėžys, Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka.

Savivaldybės meras Ramūnas Godeliauskas

Irena Matelienė

Rokiškio rajono savivaldybės tarybai

**TEIKIAMO SPRENDIMO PROJEKTO„DĖL 2023 METŲ PASKELBIMO PILIETINIO AKTYVUMO ROKIŠKIO RAJONO SAVIVALDYBĖJE METAIS“**

**AIŠKINAMASIS RAŠTAS**

2023-01-27

Rokiškis

**Sprendimo projekto tikslai ir uždaviniai.** Sprendimo tikslas – sudaryti sąlygas įgyvendinti visuomenės pilietinės valios stiprinimo iniciatyvas ir paminėti svarbias 2023 metų pilietinio aktyvumo asmenybių ir organizacijų sukaktis.

**Teisinio reguliavimo nuostatos.** Lietuvos Respublikos Seimo 2021 m. birželio 17 d. nutarimas Nr. XIV-428 „Dėl 2023 metų paskelbimo Lietuvos sostinės Vilniaus ir Gedimino laiškų, Klaipėdos krašto bei šventojo Juozapato metais“, Lietuvos Respublikos Seimo 2022 m. gegužės 24 d. rezoliucija Nr. XIV-1126 „Dėl 2023 metais minėtinų svarbių datų, įvykių ir asmenybių sukakčių“.

**Spendimo projekto esmė.** Pilietinio aktyvumo reiškinys neturi vieno apibrėžimo. Dažniau minimos jo formos yra aktyvus dalyvavimas priimant visuomenei svarbius sprendimus; socialinių problemų sprendimų inicijavimas bendruomenėse ir politiniu lygmeniu; demokratijos principų veikimo išsaugojimas; bendruomenės politinio sąmoningumo auginimas; informacijos prieinamumo užtikrinimas; pagalba pažeidžiamoms visuomenės grupėms, gyvūnams; gyvenamosios aplinkos gerinimas ir aplinkosauga; istorinių pilietiškumo pavyzdžių (asmenybių, grupių, organizacijų) atminimo išsaugojimas ir kt. Ne mažiau svarbi forma – gyventojų ugdymas būti pilietiškai aktyviais, tokio veikimo būdų pristatymas, vertybinių nuostatų diegimas. Nevyriausybinių organizacijų informacijos ir paramos centro parengtoje Lyginamojoje pilietiškumo sampratos analizėje esminėmis pilietinio aktyvumo sąlygomis įvardijami kritinis mąstymas, sąmoningas sprendimų pasirinkimas, domėjimasis aplinka, nebijojimas kritikos ir atviras nuomonės išsakymas, socialinio solidarumo kitų grupių atžvilgiu suvokimas, visuomeninis aktyvumas ir dalyvavimas savanoriškoje veikloje. (2012, <http://www.3sektorius.lt/docs/Pilietiskumas_analize_final_2013-01-17_16_00_54.pdf>).

Šio sprendimo projekto rengimą paskatino Rokiškio rajono bendruomenių aktyvi projektinė veikla, kuriai yra savivaldybės teminių metų paskelbimas suteikia geresnio įvertinimo galimybę. Tuo tarpu, Seimo paskelbtų 2023 metų temos (Lietuvos sostinės Vilniaus ir Gedimino laiškų, Klaipėdos krašto, Šventojo Juozapato) yra mažai aktualios Rokiškio rajono savivaldybės įstaigoms ir organizacijoms. Ne mažiau svarbus aspektas – užsienio aktualijos, karo įtampa ir nacionalinis pilietiškumo kontekstas. 2022 m. gegužės 17 d. LR Seimo nutarimu Nr. XIV-1102 patvirtinta Lietuvos Respublikos piliečių rengimo pilietiniam pasipriešinimui strategija. Šiame dokumente įvardijama būtinybė stiprinti visuomenės pilietinę valią, taikos metu diegiant vertybines nuostatas, kurios skatintų piliečių tapatinimąsi su valstybe ir pasitikėjimą ja, pilietiškumą ir patriotizmą, bendruomeniškumą, savanorišką rengimąsi valstybės gynybai ir pasiryžimą iškilus poreikiui prie jos prisidėti.

Sprendimas aktualus skelbiant Rokiškio rajono savivaldybės administracijos padalinių administruojamus projektų finansavimo konkursus: Komunikacijos ir kultūros skyrius (3 konkursai: Kultūros NVO projektų finansavimas, Kultūros ir meno sklaidos projektų dalinis finansavimas, II etapas, Leidybos projektų finansavimas, II etapas), Švietimo ir sporto skyrius (2 konkursai: Vaikų ir jaunimo socializacijos programa, Sporto NVO projektų finansavimas), Jaunimo reikalų koordinatorius (Jaunimo iniciatyvų finansavimo konkursas), Socialinės paramos ir sveikatos skyrius (Visuomenės sveikatos rėmimo specialiosios programos finansavimas).

**Laukiami rezultatai:**

Savivaldybės teminiai metai:

1. apjungs į vieną teminę kryptį ir skatins minėti pilietiniam aktyvumui svarbias 2023 metų sukaktis: Marcelės Kubiliūtės 125-ąsias metines, Sąjūdžio 35-metį, Tremtinių ir politinių kalinių sąjungos veiklos 35-metį, Rokiškio R. Lymano muzikos mokyklos 140-metį, Rokiškio rajono savivaldybės J. Keliuočio viešosios bibliotekos 100-metį, Rokiškio krašto muziejaus 90-metį ir kt.;

2. skatins Rokiškio rajono savivaldybėje veikiančias organizacijas kurti tikslinius pilietinio aktyvumo projektus arba integruoti tokias veiklas į tradicinius bendruomeninės santalkos, laisvalaikio užimtumo renginius;

3. 20 papildomų vertinimo balų gaus bendruomenių projektai, kuriems siekiama gauti finansavimą iš 2023 metų Nacionalinės paramos kaimo bendruomenių veiklai programos (Lietuvos Respublikos žemės ūkio ministro 2022 m. gruodžio 23 d. įsakymu Nr. 3D-861 patvirtintų Taisyklių 45.3 punkte įrašytas vertinimo kriterijus: „Projekte numatyta, kad renginys bus skirtas Lietuvos Respublikos Seimo ir (ar) savivaldybės, kurioje veikia organizacija.

**Finansavimo šaltiniai ir lėšų poreikis.** Papildomų lėšų nereikės.

**Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl nevertintinas antikorupciniu požiūriu.

Komunikacijos ir kultūros skyriaus vedėja Irena Matelienė